DA Den Europæiske Unions Tidende CE 78/149

(2004/C 78 E/0154)

SKRIFTLIG FORESPØRGSEL E-2669/03

af Cristiana Muscardini (UEN) til Kommissionen

(10. september 2003)

Om: ELSA-laboratoriet og transportsikkerhed (Det Fælles Forskningscenter i Ispra)

Kommissionen har for nyligt truffet afgørelse om at indstille aktiviteterne vedrørende transportsikkerhed på ELSA-laboratoriet (det europæiske laboratorium til vurdering af strukturer), som har hjemme på Kommissionens Fælles Forskningscenter i Ispra. Laboratoriet har været betragtet som enestående i sin art i Europa med hensyn til såvel dimensioner som potentiel og har i alle disse år været til stor nytte for Kommissionens Generaldirektorat for Transport. Som det fremgår af Kommissionens hvidbog fra 2001, er transportsektoren og de hermed forbundne sikkerhedsproblemer en af prioriteringerne for Den Europæiske Unions fremtidige virksomhed. Derfor forekommer afgørelsen, som vagt begrundes med manglende støtte fra de øvrige generaldirektorater, endnu mere foruroligende og fratager Generaldirektoratet for Transport og dermed Kommissionen selv et vigtigt forskningsværktøj.

Kan Kommissionen oplyse:

1. hvilken logik der ligger bag afgørelser af denne type, som skader hele Den Europæiske Unions virksomhed?

2. om den i forbindelse med indstillingen af ovennævnte aktiviteter regner med at træffe alternative foranstaltninger på Det Fælles Forskningscenter i Ispra med henblik på fortsat at sikre ydelsen af en så vigtig tjenesteydelse til Den Europæiske Unions virksomheder og borgere?

3. Skal ovennævnte afgørelse muligvis ses som et led i en bredere logik med en gradvis nedlukning af Det Fælles Forskningscenter i Ispra, som år efter år synes at tabe mere og mere af sit operative potentiel som følge af en række meget uheldige initiativer?

Svar afgivet på Kommissionens vegne af Philippe Busquin

(17. oktober 2003)

Den strategi, der er udviklet af Det Fælles Forskningscenter (FFC) for Det Europæiske Laboratorium til Vurdering af Konstruktioner (ELSA), en afdeling under Instituttet for Beskyttelse af Borgerne og Borgernes Sikkerhed, består i at fokusere afdelingens arbejde på dens kerneaktiviteter, der vedrører bygge- og anlægsteknik og jordskælvssikring, og herved videreudvikle FFC's kompetence på disse områder. Denne strategi vil gøre det muligt for afdelingen at imødekomme behovene hos GD for Erhvervspolitik (ENTR) med hensyn til Eurokode-forskningen, at styrke samarbejdet med GD for Miljø (ENV) inden for civilbeskyttelse samt videreudbygge samarbejdet med de nationale civilbeskyttelsesmyndigheder. Der er på nuværende tidspunkt specielt en kontrakt under forberedelse med det italienske civilbeskyttelsesdepartement under formandskabet for Ministerrådet.

Desuden er videreførelsen af ELSA’s kollisionsprøvningsmur som Marie Curie-uddannelsessted, målsætningen om at give det europæiske forskersamfund øget adgang til ELSA samt overførslen af dertil knyttet knowhow og ekspertise til tiltrædelseslandene fuldt ud på linje med FFC's rolle i det europæiske forskningsrum. Man kan derfor trygt gå ud fra, at ELSA's centrale videnskabelige og tekniske kompetencer konsolideres og opretholdes på det højeste niveau

For så vidt angår transportsikkerhed, er FFC's kompetence og infrastruktur ikke enestående. Som følge af dalende efterspørgsel fra kundernes side, navnlig fra GD ENTR, og til trods for den hvidbog om transport (1), Kommissionen har offentliggjort, er der ikke længere nogen efterspørgsel efter specifik FFC-støtte. Transportsikkerhed er et tværfagligt emne, hvor konstruktionsmekanik — ELSA's ekspertiseområde — kun er en af de relevante discipliner. Den spiller navnlig en væsentlig rolle ved undersøgelser vedrørende passiv sikkerhed (køretøjers soliditet ved kollisioner, beskyttelse af fodgængere samt vejinfrastrukturers sikkerhed). Det direktiv, der er foreslået (2) af GD ENTR med henblik på øget beskyttelse af fodgængere ved kollision med motorkøretøjer, og som er blevet godkendt af Kommissionen i 2003, vil blive gennemført i to faser. Første fase skal træde i kraft i 2005 med det sæt prøvninger og værdier, der er foreslået af FFC i en teknisk rapport, som blev afleveret i december 2000. Anden fase med strengere godkendelseskriterier skal træde i kraft i 2010 med det sæt prøvninger og værdier, der er foreslået af Det Europæiske Udvalg for Eksperimentalkøretøjer (EEVC). Oprindelig opererede man — som et kompromis mellem de synspunkter, der fremførtes af henholdsvis Den Europæiske Sammenslutning af Automobilfabrikanter (ACEA) og EEVC vedrørende det krævede sæt prøvninger — med nedsættelsen af et tilsynsudvalg, der skulle overvåge direktivets gennemførelse. Man frafaldt dog denne idé, og i det endelige direktiv står der intet om et sådant tilsynsudvalg. Dette betyder, at FFC's rolle som fortsat støtte for GD ENTR i denne sammenhæng bliver irrelevant. Der vil blive foretaget gennemførlighedsundersøgelser med henblik på at forberede gennemførelsen af anden fase og verificere, om EEVC-kriterierne virkelig kan anvendes i praksis på økonomisk rentable vilkår, men ELSA-gruppen har ikke den tekniske kompetence til at udføre dette arbejde i og med, at det kræver lang tids erfaring med design af bilkarrosserier.

Nedtrapningen af transportsikkerhedsaktiviteterne i ELSA vil hovedsagelig bestå i nedlæggelsen af automobilforskningen i det store dynamiske prøvningsanlæg (Large Dynamic Test Facility), som anvendes til karakterisering af materialer og komponenter ved »høj deformeringshastighed«. Dette prøvningsanlæg, som er konstrueret med henblik på undersøgelser af nuklear sikkerhed, er ligeledes relevant for undersøgelser inden for transportsikkerhed, men har imidlertid været stærkt underudnyttet. Der findes naturligvis andre europæiske laboratorier, der er udstyret til prøvninger i forbindelse med automobilforskning.

På baggrund af ovenstående bør det ærede medlem være forsikret om, at der ikke er tale om nogen nedlukningslogik for FFC, men at der tværtimod sker en styrkelse på kerneområder til støtte for Fællesskabets politik.

(1) KOM(2001) 370 endelig udg.

(2) KOM(2003) 67 endelig udg.